# Päivän rukoushetket

Lauluja

Sakariaan kiitoslaulu (Benedictus)

1.

Lauletaan virren 461 sävelmällä. Virsikirjan jumalanpalvelusliitteessä nro 750.

1. Ylistetty olkoon Herra, Israelin Jumala!

 Ylistetty olkoon Herra, armollinen Auttaja!

 Meille pelastuksen antoi, lupaus nyt toteutuu.

 Profeettojen kautta meille puhunut on Herran suu.

2. Hän on meidät pelastanut vihollisten vallasta,

 laupeuttaan osoittanut, uskollinen Jumala.

 Pitänyt on pyhän liiton, valan, jonka vannoi hän.

 Vapaina me palvelemme Herraa halki elämän.

3. Lapsi, sinä tietä näytät, edellä käyt kulkemaan.

 Sinä johdat Herran kansan pelastuksen tuntemaan.

 Jumalamme hyvyydessään yhä meitä armahtaa.

 Korkeudesta aamun koitto keskellemme kajastaa.

2.

Lauletaan virren 536 sävelmällä. Virsikirjan jumalanpalvelusliitteessä nro 751.

1. Soikoon kiitos Jumalalle,

 Herrallemme kunnia!

 Hän on meihin katseen luonut,

 lunastanut kansansa.

 Pelastajan väkevän

 nostanut on meille hän,

 täyttänyt on lupauksen,

 profeettojen julistuksen.

2. Hän on meidät vapahtanut

 vihollisten vallasta,

 laupeuden osoittanut,

 uskollinen Jumala.

 Liiton kanssa isien

 hän on tehnyt ikuisen,

 eikä unohtanut Herra

 valaa, jonka vannoi kerran.

3. Palvella me häntä saamme

 pelotta ja vapaina,

 pyhinä ja vanhurskaina

 päivinämme kaikkina.

 Hänen edessänsä on

 vihamies niin voimaton.

 Käsi sen ei meihin yllä,

 Herra meitä suojaa kyllä.

4. Tätä lasta, Johannesta,

 profeetaksi kutsutaan.

 Herran edellä hän kulkee,

 lähtee tietä raivaamaan.

 Niin saa kansa tuntea

 pelastuksen lahjana.

 Herran armo meitä kantaa,

 anteeksi hän synnit antaa.

5. Jumalamme hyvyydessään

 kansaansa näin armahtaa:

 Aamun koiton korkeudesta

 näkee kuolon varjon maa.

 Rauhan tielle jalkamme

 ohjaa kirkas valo se.

 Kiittäkäämme Jumalaamme,

 avun häneltä me saamme.

Vesperin hymni

Oi pyhä Kolmiyhteinen

Lauletaan virren 550 sävelmällä. Virsikirjan jumalanpalvelusliitteessä nro 752.

1. Oi pyhä Kolmiyhteinen,

 Jumala, Yksi, iäinen!

 Taas laskiessa auringon

 valosi riemunamme on.

2. Ja jälleen aamun koitossa

 me ylistämme sinua.

 Öin päivin köyhä laulumme

 sinulle nousee, Herramme.

3. Sinulle, Isä Jumala,

 sinulle, Poika ainoa,

 sinulle, Henki totuuden,

 yhdessä tuomme kiitoksen.

Marian kiitoslaulu (Magnificat)

Lauletaan virren 427 sävelmällä. Virsikirjan jumalanpalvelusliitteessä nro 753.

1. Herrani suuruutta nyt ylistän,

 Jumalan, auttajani väkevän.

 Vapahtajaani kiitän iloiten

 ja hänen armotöistään riemuitsen.

2. On voimallinen armon Jumala,

 saan autuaana häntä palvella.

 Hän minun puoleeni on katsonut

 ja minut tehtäväänsä valinnut.

3. On Herran nimi pyhä, ikuinen,

 sen voima kantaa halki aikojen.

 Hän pelkäävilleen laupeutensa

 polvesta polveen antaa runsaana.

4. Näin Herran teot ovat väkevät,

 hän vastustajat kaataa ylpeät,

 hän istuimilta syöksee mahtavat

 ja nostaa nöyrät, köyhät, alimmat.

5. Hän hyvyydessään ruokkii nälkäiset,

 vaan lähettää pois rikkaat, kylläiset.

 Hän pitää aina huolta kansastaan

 ja muistaa sitä lupauksillaan.

6. Ajasta aikaan kiitos kohotkoon,

 Isälle, Jumalalle kaikukoon.

 Jumalan laupeus on loputon,

 iäti uskollinen Herra on.

Kompletorion hymni

Kun päivä painuu levolle

Lauletaan virren 550 sävelmällä. Virsikirjan jumalanpalvelusliitteessä nro 754.

1. Kun päivä painuu levolle,

 pyydämme, pyhä Luojamme,

 sinulta rauhaa sielulle

 ja varjelusta ruumiille.

2. Pois pahat unet karkota

 ja öiset haamut hajota,

 huoltemme kuorma huojenna

 ja murhemieli murenna.

3. Oi rakas Isä, suloinen,

 ja Poika, Isän vertainen,

 ja Henki, puolustajamme,

 haltuusi kaiken annamme.

Virsi adventtiajan rukoushetkiin

Oi saavu jo, Immanuel

Lauletaan virren 131 sävelmällä. Virsikirjan jumalanpalvelusliitteessä nro 756.

1. Oi saavu jo, Immanuel,

 ja täytä toivo kansojen.

 Käy, Kuninkaamme, päälle maan,

 näin riennä meitä auttamaan.

 Jo riemuitkaa!

 On Luojamme

 nyt Kristuksessa kanssamme.

2. Oi viisautta Herran suun,

 sen voima voittaa kaiken muun.

 Loit maan ja taivaan kaikkineen,

 tie neuvo meille viisauteen.

 Jo riemuitkaa!

 On Luojamme

 nyt Kristuksessa kanssamme.

3. Oi pyhä armon Jumala,

 lain annoit Siinainvuorella.

 Opeta meille tahtosi,

 johdata tiellä armosi.

 Jo riemuitkaa!

 On Luojamme

 nyt Kristuksessa kanssamme.

4. Oi verso suvun Daavidin,

 luo valoasi kansoihin.

 Me syvyydestä huudamme:

 Pois ota raskaat kuormamme!

 Jo riemuitkaa!

 On Luojamme

 nyt Kristuksessa kanssamme.

5. Oi päästä, avain Daavidin,

 myös meidät taivaan saleihin.

 Oi, avaa kuolon vankila,

 sen vangit valoon johdata.

 Jo riemuitkaa!

 On Luojamme

 nyt Kristuksessa kanssamme.

6. Oi vanhurskauden aurinko,

 oi aamunkoitto, nouse jo.

 Ikuinen valo loistava,

 pois yö ja tuska karkota.

 Jo riemuitkaa!

 On Luojamme

 nyt Kristuksessa kanssamme.

7. Oi hallitsija kansojen,

 tuo rauha maahan ihmisten.

 Oi, luotujasi armahda

 ja kansaksesi rakenna.

 Jo riemuitkaa!

 On Luojamme

 nyt Kristuksessa kanssamme.

Päivän rukouksia

Yleisiä

1.

Armon Jumala.

Sinä olet kutsunut meidät nimeltä.

Sinä olet pelastanut meidät

ja siirtänyt meidät rakkaan Poikasi valtakuntaan.

Hän on meidän lunastuksemme,

syntiemme anteeksianto.

Herra, me kiitämme sinun pyhää nimeäsi

ja rukoilemme:

Täytä meidät Pyhällä Hengelläsi,

että tulisimme tuntemaan sinun tahtosi.

Tätä rukoilemme Herramme Jeesuksen Kristuksen nimessä.

2.

Taivaallinen Isämme,

kiitos sanastasi, joka tuo meille pelastuksen sanoman

ja ohjaa meitä elämässämme.

Auta meitä syventymään siihen

ja kätkemään se sydämeemme,

ettemme tekisi syntiä sinua vastaan

ja aiheuttaisi mielipahaa lähimmäisillemme.

Tee meistä ilon ja rauhan levittäjiä.

Kuule meitä Poikasi Jeesuksen Kristuksen,

meidän Herramme tähden.

3.

Herra, meidän Jumalamme,

meitä ympäröi huolten ja epäilysten muuri.

Tahtoisimme uskoa,

mutta elämme usein ilman uskoa ja luottamusta.

Tahtoisimme rakastaa,

mutta elämme vain itsellemme.

Isä, auta meitä uskoon, toivoon ja rakkauteen.

Herramme Jeesuksen Kristuksen nimessä.

4.

Herra,

me iloitsemme sanasi ihmeellisistä lupauksista.

Näemme niissä sen uuden maailman ihanuuden,

jonka sinä olet luova.

Me kiitämme sinua,

että olet antanut meille tämän riemun

jo maan päällä, keskellä kaikkia murheitamme.

Tähän toivoon sinä olet meidät kutsunut,

tälle taivaalliselle päämäärälle tahdomme pysyä uskollisina.

Varjele meitä, että pysymme ominasi.

Tätä rukoilemme Poikasi Jeesuksen Kristuksen nimessä.

5.

Herra, meidän Jumalamme,

sinun sanasi on puhdas ja aito,

se ilahduttaa sydämen.

Sinä katat meille juhlapöydän

keskellä arkeamme,

eikä meiltä puutu mitään.

Vaikka meidät valtaa uupumus,

meidän ei tarvitse nääntyä,

sillä sinä johdatat meidät

virkistyksen ja uudistuksen lähteille;

siellä saamme levätä.

Kun velvollisuuksien paine

uhkaa lamauttaa meidät,

sinä autat uuteen alkuun

oikean kätesi voimalla.

Sinun hyvyytesi ja rakkautesi

ympäröivät meitä,

ja me saamme asua

anteeksiantamuksen, rauhan ja vapauden huoneessa

aamusta iltaan asti.

6.

Pyhä Jumala, Luojamme.

Sinun on taivas, maa ja meri,

sinun on elämä, jonka olet meille lahjoittanut.

Anna siunauksesi kättemme töille.

Puhalla ajatustemme purjeisiin

toivon tuulta,

niin että voimme toteuttaa tehtävämme

sinun maailmassasi.

Kasvata meissä hedelmää,

josta meidät tunnetaan sinun omiksesi

kaikessa mitä teemme.

Kuule rukouksemme Jeesuksen nimessä.

7.

Kaikkivaltias Jumala.

Sinä lähetit meidät matkalle ajan ulapoiden yli,

sinä annat kuohut ja tyvenen,

näytät väylän ja suunnan,

jota usko ja toivo tähyilevät.

Nosta aaltojen yläpuolelle

sanasi majakkavalo,

anna sen loistaa pimeän läpi,

niin että rantaudumme kerran

sinun satamaasi.

Kuule rukouksemme Jeesuksen tähden.

8.

Taivaallinen Isä.

Kiitos armostasi, joka on avara kuin taivas,

ja vanhurskaudestasi, joka on vuoria korkeampi.

Kiitos siipiesi suojasta,

turvapaikasta, johon saamme rientää.

Ruoki meitä seurakunnassasi runsain antimin,

juota meitä ilosi virrasta.

Auta meitä kuuluttamaan armon ja ilon viestiä,

niin että moni, joka on kadottanut valon ja toivon,

löytäisi sen uudelleen

sinun luonasi, elämän lähteellä.

Kuule meitä Jeesuksen nimessä.

9.

Uskollinen Jumala.

Anna meille rohkeutta,

että uskaltaisimme myöntää

oman heikkoutemme ja avuttomuutemme.

Rohkaise meitä luottamaan siihen,

että saamme olla turvassa,

kun jätämme itsemme sinun haltuusi.

Tätä rukoilemme Jeesuksen,

meidän Herramme kautta.

10.

Jumala, rakas taivaallinen Isä.

Sinä olet kasvattanut leivän maasta

ruumiimme ravinnoksi.

Olet lähettänyt Poikasi Jeesuksen Kristuksen

elämän leiväksi,

antamaan maailmalle elämän.

Rukoilemme sinua:

Opeta meitä jakamaan leivästämme nälkäisille

ja anna meille halu levittää sanomaa Kristuksesta,

niin että nälkäiset virvoittuisivat hyvyydestäsi.

Kuule meitä Herramme Jeesuksen Kristuksen kautta.

11.

Rakas Vapahtajamme.

Me eksymme joka päivä tieltä

ja joudumme autioon maahan.

Sinä, Jeesus Kristus,

olet oikea paimen.

Sinulle me valitamme hätäämme,

sinua yksin ylistämme autiossa maassa.

Kuule meitä, sinä,

joka olet tie, totuus ja elämä.

12.

Herramme ja Vapahtajamme.

Olemme neuvottomia ja voimattomia,

kun yritämme elää kristittyinä omin voimin.

Auta meitä uskomaan,

että sinä, ylösnoussut ja taivaaseen astunut Herramme,

rukoilet aina meidän puolestamme.

Kuule meitä nimesi tähden.

13.

Herra, meidän Jumalamme.

Sinun kädessäsi on koko elämämme.

Kaikki särkyy ja häviää,

ellet sinä varjele meitä.

Sinä annat meille aineellista hyvää,

mutta me erehdymme usein luulemaan

sitä omaksi ansioksemme

ja kestäväksi turvaksemme.

Auta meitä kiinnittämään sydämemme

iankaikkisiin, katoamattomiin lahjoihisi.

Suo koko elämämme ylistää sinua.

Kuule meitä Jeesuksen Kristuksen,

Vapahtajamme nimessä.

Aamurukouksia

1.

Kiitän sinua, taivaallinen Isäni,

Jeesuksen Kristuksen, rakkaan Poikasi kautta,

että viime yönä varjelit minua

kaikesta pahasta ja vaarasta.

Rukoilen sinua,

että varjelisit minua tänäänkin

synnistä ja kaikesta pahasta,

niin että kaikki mitä teen,

koko elämäni, olisi sitä mitä tahdot.

Minä annan itseni,

ruumiini ja sieluni, ja kaiken sinun käsiisi.

Pyhä enkelisi olkoon kanssani,

ettei paha vihollinen saisi mitään valtaa minuun.

2.

Kiitämme sinua, pyhä Jumala, elämän lahjasta,

uudesta päivästä ja sen mahdollisuuksista.

Rukoilemme syntiemme anteeksiantoa,

rauhaa maailmaan,

yksimielisyyttä ja Henkesi uudistusta kristikunnalle.

Siunaa evankeliumin työtä koko maailmassa.

Anna menestys rakkauden teoille.

Anna apu hädässä ja puutteessa oleville.

Hiljaisessa rukouksessa tuomme eteesi omaisemme ja ystävämme.

(hiljaisuus)

Auta meitä elämään niin,

että sanamme ja tekomme olisivat mielesi mukaisia.

Jätämme henkemme, sielumme ja ruumiimme sinun käsiisi.

Tätä rukoilemme Herramme Jeesuksen Kristuksen nimessä.

Rauhan rukous päivärukouksessa

Jumala, meille armossa

suo rauha aikoinamme.

Ei kukaan toinen turvata

voi rauhaa maailmamme.

Sen teet vain sinä, Herra.

 Virsi 586: 1

[**E** Vallitkoon rauha muureillasi

**S** ja hyvinvointi linnoissasi.]

**E** Rukoilkaamme.

 Herra, meidän Jumalamme.

 Sinä olet kaikkien oikeamielisten ajatusten

 ja vanhurskaiden tekojen lähde.

 Anna palvelijoillesi se rauha,

 jota maailma ei voi antaa,

 niin että olisimme kuuliaisia käskyillesi

 ja voisimme elää sinun varjeluksessasi

 yksimielisyydessä ja rauhassa.

 Tätä pyydämme Jeesuksen Kristuksen,

 meidän Herramme tähden.

**S** Aamen.

Iltarukouksia

1.

Kiitän sinua, taivaallinen Isäni,

Jeesuksen Kristuksen, rakkaan Poikasi kautta,

kun olet tänäänkin armollisesti suojellut minua.

Rukoilen sinua:

Anna minulle kaikki syntini anteeksi,

kaikki, mitä olen tehnyt väärin.

Varjele minua tänäkin yönä.

Minä annan itseni,

ruumiini ja sieluni, ja kaiken sinun käsiisi.

Pyhä enkelisi olkoon kanssani,

ettei paha vihollinen saisi mitään valtaa minuun.

2.

Jumala, sinä olet päiviemme valo,

aurinkoa kirkkaampi.

Sinä olet yön lepo,

uupumustamme syvempi.

Kiitos siitä, että joka hetki

saamme jäädä käsiisi

ja laupeutesi syliin.

Ole meille silta illasta aamuun

ja herätä meille yön mentyä

uuden päivän ja toivon valo.

Tätä pyydämme Jeesuksen nimessä.

3.

Jumala, taivaallinen Isämme.

Kiitos voimastasi ja siunauksestasi,

jonka annoit päivän tehtäviin.

Kiitos läsnäolostasi vaikeina hetkinä,

epävarmuudessa ja avuttomuudessa.

Kiitos siitä, että rohkaisit meitä

uusissa ja odottamattomissa tilanteissa.

Auta meitä katsomaan sinuun

ja luottamaan sanasi lupauksiin.

Kuule meitä Jeesuksen nimessä.

4.

Kaikkivaltias Jumala.

Sinä olet täydellinen teoissasi ja rakkaudessasi.

Me tunnemme itsessämme ristiriidan:

sitä hyvää, mitä tahdomme tehdä, emme tee,

mutta sitä pahaa, mitä haluamme välttää, me teemme.

Tänäänkin tämä pistin on viiltänyt sydäntämme.

Herra, armahda meitä!

Jäämme syntisinä ja keskeneräisinä

sinun anteeksiantamuksesi varaan.

Täytä meidät sillä rauhalla,

joka ylittää kaiken ymmärryksen.

Tätä rukoilemme Poikasi Jeesuksen Kristuksen nimessä.

5.

Jumala, Isämme.

Olemme kuulleet ihmiskunnan

ja luomakunnan huokaavan.

Tänäänkin monet kipeät asiat ovat pysähdyttäneet meidät.

Säilytä meissä myötätunto ja kosketus hätään,

kun joku lähellä tai kaukana elää rikkirevittyä elämäänsä.

Anna meidän ja koko maailman nähdä

Poikasi kärsimisessä ja ylösnousemuksessa

uuden luomisen valo.

Suo, että hänen evankeliuminsa sanoma

toisi aamun sinne, missä ihmisiä painaa

tuskan ja katkeruuden tukahduttava yö.

Kuule meitä Kristuksen, Vapahtajamme nimessä.

6.

Pyhä Jumala.

Ohjaa meitä rakentamaan elämämme sanasi kalliolle,

niin että kestämme rankkasateet ja myrskytuulet,

koettelemukset, tappiot ja oman heikkoutemme.

Kiitos siitä, että tänäänkin tämä kallio on luja.

Sinä olet jakanut meille voimaa voimastasi ja iloa ilostasi.

Kun otat meiltä päivän pois ja annat yön,

kun kerran otat pois koko elämän,

anna meille kirkkauden toivo,

anna täysi päivä.

Tätä pyydämme Jeesuksen nimessä.

Viikonpäivien rukoukset

Rukoukset noudattavat päivän eri rukoushetkien järjestystä (aamurukous, päivärukous, vesper ja kompletorio).

Sunnuntai

1.

Jeesus Kristus, Vapahtajamme,

ylistämme sinua ylösnousemuksesi juhlapäivästä.

Sinä olet valo ikuisesta valosta,

sinä olet aurinko, joka valaisee tämän ja tulevan elämän.

Me rukoilemme:

Auta meitä kuulemaan sanaasi ja noudattamaan sitä.

Ylistys sinulle,

joka Isän ja Pyhän Hengen kanssa

elät ja hallitset aina ja ikuisesti.

2.

Herramme Jeesus Kristus.

Auta meitä avaamaan sydämemme sinulle

ja ottamaan vastaan evankeliumin vapauttava sanoma.

Anna ylösnousemuksesi voiman uudistaa meidät,

vahvistaa sisäistä olemustamme

ja tehdä ruumiimme terveeksi.

Kuule meitä, sinä,

joka Isän ja Pyhän Hengen kanssa

elät ja hallitset ikuisesti.

3.

Pyhä Jumala,

sinä olet säätänyt meille työn ja levon

ja antanut sanasi voimanlähteeksi.

Ravitse meitä armollasi,

niin että sielumme ja ruumiimme

iloitsee sinussa, elävässä Jumalassa.

Kiitämme sanastasi, joka heijastaa

ylösnousemuksen valoa

ja vakuuttaa, että Poikasi Jeesus Kristus

on voittanut pimeyden ja pahan vallat.

Ole meitä lähellä uuden viikon alkaessa

ja vapauta meidät luottamukseen ja toivoon.

Kuule meitä Poikasi Jeesuksen Kristuksen,

meidän Herramme tähden.

4.

Kristus, Vapahtaja!

Viikon ensimmäinen päivä,

valon luomisen ja ylösnousemuksen päivä,

on kääntymässä iltaan.

Ei se ollut kaikille valon päivä,

vaan pimeän.

Ei se ollut kaikille vapauden päivä,

vaan kahleiden.

Ei se ollut kaikille elämän päivä,

vaan kuoleman.

Silti, Kristus, Vapahtaja,

avaat suumme ylistämään sinua.

Sinä otit kantaaksesi pimeytemme,

kahleemme ja kuolemamme.

Armossasi sinä jäät yhä luoksemme

ja murrat kanssamme elämän leipää,

kun päivä on jo kääntymässä iltaan.

Maanantai

1.

Herra Jumala, taivaallinen Isä.

Sinä loit päivän valon hallitsemaan pimeyttä.

Auta meitä ottamaan vastaan hyvät lahjasi,

jakamaan rakkauttasi keskenämme

ja vaeltamaan valon lapsina.

Kuule meitä Poikasi Jeesuksen Kristuksen tähden.

2.

Taivaallinen Isä.

Kiitämme sinua siitä,

että saamme olla lapsiasi

ja osallistua työhösi maailmassa.

Osoita meille tie,

jota meidän on kuljettava,

ja ne tehtävät,

jotka tahdot meidän suorittavan.

Auta, ettemme sekaannu asioihin,

jotka eivät meille kuulu.

Anna meille herkkyyttä kuunnella ääntäsi.

Anna meille halu rakkauden tekoihin.

Kuule rukouksemme Jeesuksen Kristuksen tähden.

3.

Taivaallinen Isämme.

Me kiitämme sinua työstä ja tehtävistä,

joissa kätemme ja ajatuksemme luovat uutta.

Kiitämme työtovereista ja työyhteydestä,

jossa saamme palvella omilla lahjoillamme.

Lisää meille uskoa siihen,

että sinä annat tulevaisuuden ja toivon

silloinkin, kun elämä tuntuu turhauttavalta

ja suru ja kärsimys seuraavat meitä kuin varjo.

Hoida meitä anteeksiantamuksen sanalla,

niin että pysymme sisäisesti vapaina.

Kuule meitä Vapahtajamme nimessä.

4.

Pyhä Jumala, sinä Kolmiyhteinen.

Viikon ensimmäinen arkipäivä on mennyt,

ja me olemme koolla edessäsi.

Olemme koolla,

toiset työpäiväänsä tyytyväisinä,

toiset kiirettään tuskaillen,

jotkut epäonnistumistaan surren,

toiset työttömyyden taakkaan uupuneina,

toiset työstä jo vapaina.

Moni meistä on koolla

vain omaan kohtaloonsa koteloituneena,

muuta maailmaa muistamatta.

Herramme Jeesus Kristus,

kosketa meitä armollasi,

avaa sydämemme rakkaudellasi.

Pyhä Henki, eläväksi tekijä,

rakenna yhteys ihmisestä ihmiseen,

sisimmästämme koko maailmaan.

Tiistai

1.

Armon ja laupeuden Jumala.

Sinun eteesi tuomme kaiken,

mikä meitä ahdistaa,

kaiken epävarmuuden ja levottomuuden.

Pidä meistä kiinni,

anna viisauden ja rakkauden hengen

ohjata sanojamme ja tekojamme.

Kuule meitä Vapahtajamme Jeesuksen Kristuksen tähden.

2.

Herra, täytä meidät Hengelläsi,

niin että sisimmästämme kumpuaisivat elävän veden virrat.

Täytä meidät rauhallasi,

niin että rohkaisisimme myös lähimmäisiämme

luottamaan sinuun.

Täytä meidät rakkaudellasi,

niin että ihmissuhteemme uudistuisivat sen voimasta.

Kuule rukouksemme Poikasi Jeesuksen Kristuksen tähden.

3.

Herramme ja Vapahtajamme.

Sinä avasit sokean silmät ja kuuron korvat,

niin että se, mikä oli ollut salattua,

avautui heille uutena todellisuutena.

Anna meille herkkyyttä nähdä ja kuunnella

uusin silmin ja korvin

lähimmäisemme iloa ja murhetta.

Vie meidät kulkemaan kappaleen matkaa hänen kanssaan.

Auta meitä näkemään,

että antaessamme myös saamme.

Tule sinä mukaan, siunaa tämä matka

ja murra itse meille elämän leipää.

4.

Jumala, tänäänkin

ovat koneistomme pyörineet –

yhä vähemmällä työvoimalla,

yhä teknisemmin,

yhä tehokkaammin.

Tänään ovat pyörineet myös tuhon koneistomme,

luonnon turmeleminen,

ihmisten köyhdyttäminen,

syrjäyttäminen, nälkä ja sota –

yhä teknisemmin,

yhä tehokkaammin.

Jumala, lähetä enkelisi,

väkevät sankarit,

varjelemaan meitä omalta itseltämme.

Pelasta meidät harhoiltamme, riivaajiltamme,

vallanhimoltamme ja vihaltamme.

Lähetä enkelisi saattamaan meidät yön yli uuteen päivään.

Keskiviikko

1.

Kiitos sinulle, Herramme,

että annat armosi kaikille, jotka sinua etsivät.

Varjele meitä tänä päivänä niin,

ettemme lankea epäuskoon ja muihin synteihin.

Auta meitä,

että kaikki, mitä teemme,

tuottaisi sinulle kunniaa

ja itsellemme ja lähimmäisellemme iloa ja siunausta.

Kuule meitä Jeesuksen Kristuksen nimessä.

2.

Herra Jeesus Kristus,

pidä meitä kiinni uskossa sinun mahdollisuuksiisi,

kun meidän tekee mieli paeta tehtäviä,

jotka tuntuvat mahdottomilta.

Pidä meitä kiinni rakkaudessasi,

kun olemme voimattomia

ja itsesyytösten vankeina.

Pidä meitä kiinni siinä varmuudessa,

että saamme olla omiasi silloinkin,

kun tuomitsemme itsemme.

Ylistys sinulle ikuisesti.

3.

Vapahtajamme Jeesus Kristus.

Sinä olet tie, totuus ja elämä.

Ilman sinua kuljemme omia teitämme

ja kadotamme päämäärän, ikuisen elämän.

Varjele, ettei yksikään päivä

vieraannuttaisi meitä sinusta

eikä se, mikä on katoavaista,

himmentäisi katoamattomuutta.

Valaise meitä ristisi valolla,

jotta ymmärtäisimme,

miten paljon tänäänkin meitä rakastat.

Sinulle olkoon ylistys ikuisesti.

4.

Kristus, Vapahtaja,

oppilaasi Juudas petti sinut.

Me olemme oppineet inhoamaan häntä.

Kuitenkin hän oli vain yksi meistä.

Kesken arkista viikkoamme kohtaamme hänet,

omassa itsessämme:

miten monesti olemme jo tällä viikolla

pettäneet hiljaisen, huomaamattoman

ja köyhän lähimmäisen,

miten monesti olemme pettäneet sinut, Vapahtaja.

Kristus, armahda meitä.

Torstai

1.

Herra,

emme pyydä tänä aamuhetkenä menestystä

vaan siunaustasi,

emme pyydä vapautusta vaivannäöstä

vaan varjelusta pimeyden voimilta

ja kaikelta pahalta.

Kuule meitä Poikasi Jeesuksen Kristuksen tähden.

2.

Jumalamme,

sinä murehdit,

kun annamme vallan vääryydelle.

Sinä kärsit,

kun teemme toisemme onnettomiksi.

Lohduta meitä ahdingossamme,

niin että voisimme välittää lohdutusta niille,

jotka ovat elämän ruhjomia,

masentuneita ja toivottomia.

Kuule rukouksemme Jeesuksen nimessä.

3.

Jumala, taivaallinen Isämme.

Me kiitämme sinua siitä, että pidät meistä huolen,

viet lähteitten äärelle,

kun kuuma ja kuiva tuuli puhaltaa ylitsemme.

Sinä nostat isänsyliisi,

kun uhkakuvat tunkeutuvat mieleemme.

Sinä vakuutat, että olet suurempi

kuin pelkomme tulevaisuuden kynnyksellä.

Pidä meidät joka päivä turvapaikassamme,

sinun läheisyydessäsi,

ja täytä sydämemme ilolla ja rauhalla.

Kuule rukouksemme Jeesuksen nimessä.

4.

Tänä iltana, Kristus,

näytä meille, miten lähelle meitä tulet,

kun annat itsesi leivässä ja viinissä.

Usein ajamme sinut pois arkipäivästämme,

pyhään kaukaisuuteen, taivaan korkeuksiin,

saadaksemme kulkea itsekkäitä polkujamme.

Mutta sinä tulet keskelle elämäämme,

itsekkyyttämme, vihaamme ja tuskaamme,

aivan lähelle.

Sinä sanot nöyrästi:

»Ottakaa ja syökää,

ottakaa ja juokaa tästä, te kaikki».

Niin sinä parannat sairautemme,

niin liität meidät kaikkiin ihmisiin,

aivan lähelle.

Kristus, sinua me ylistämme,

sinun viisauttasi ja sinun rakkauttasi.

Perjantai

1.

Herramme Jeesus Kristus.

Sinä olet kärsinyt ristinkuoleman meidän puolestamme

ja kutsunut meidät opetuslapsiksesi.

Puhdista meidät synnistä

ja vapauta kaikista kahleista.

Näytä meille tie niiden luo,

jotka ikävöivät anteeksiantamuksen ja lohdutuksen sanoja.

Kuule meitä, sinä, joka elät ja hallitset

Isän ja Pyhän Hengen kanssa aina ja ikuisesti.

2.

Kristus, jos sinä et olisi kokenut ihmisen kiusauksia ja tuskaa,

meillä ei olisi ketään,

joka ymmärtäisi ahdistustamme ja epätoivoamme.

Jos sinä et olisi kulkenut tietäsi,

joka johti sinut kuolemaan ristillä,

meillä ei olisi anteeksiantoa ja sovitusta.

Herra, kätke meidät rakkautesi suojaan.

Sinulle olkoon ylistys ikuisesti.

3.

Rakas Vapahtaja.

Pyhä ristisi, sovituksen puu,

kohoaa tänäänkin seurakuntasi keskellä.

Ole ylistetty ristinkuolemastasi

ja sovituksen sanasta, jota saamme kuulla.

Varjele, ettei mikään valhe

pimentäisi meiltä pelastuksen tietä

eikä ristin selkeää sanomaa.

Kun omaatuntoamme painaa syyllisyys

ja rauhattomuus hämmentää mieltä,

auta meitä parantumaan

ja löytämään rauha sinun haavoissasi.

Sinulle olkoon ylistys ikuisesti.

4.

Kristus, Vapahtaja,

sinun kärsimystäsi läheltä seuranneet

tallettivat meille

huokauksesi Getsemanessa

ja huutosi Golgatalla.

Meidän huolemme

ja tämän maailman melu

vaimentavat äänesi kuulumattomiin.

Kristus, Vapahtaja,

avaa sydämemme ja korvamme

kuulemaan sinun ääntäsi.

Armahda meitä.

5.

Rakas Vapahtaja.

Kiitos työstä ja levosta.

Kiitos viikosta, joka on takana,

ja levosta ja virkistyksestä, joka on edessä.

Auta meitä irtautumaan hetkeksi työn paineesta.

Anna meidän omistaa aikaamme

sinulle, rakkaillemme ja lähimmäisillemme.

Suo meidän tuntea yhdessä olemisen iloa.

Kiitos juhlahetkistä ja yhteisistä aterioista.

Kiitos pyhäpäivästä.

Kiitos pyhästä messusta.

Lauantai

1.

Herra Jeesus, tule sydämeemme.

Tuo tullessasi armo ja rauha.

Maailmamme on täynnä rauhattomuutta, kateutta ja vihaa.

Se jättää meidät tyhjyyteen ja epätoivoon.

Anna meille sanan nälkä ja armon ikävä.

Ravitse meidät taivaan leivällä.

Kuule meitä, sinä, joka elät ja hallitset

Isän ja Pyhän Hengen kanssa aina ja ikuisesti.

2.

Vapahtajamme Jeesus Kristus.

Sinä sanoit,

että kaikki työn ja kuormien uuvuttamat

saavat tulla luoksesi.

Sinä lupasit levon.

Mekin tulemme luoksesi,

me joita huolet kalvavat,

me joita elämä rusikoi,

me jotka emme edes tiedä,

mitä meidän tulisi rukoilla.

Rohkenemme tulla,

koska sinä et asettanut

vaatimuksia etkä ehtoja.

Herramme, anna meille lepo,

täytä meidät rauhallasi.

Kuule meitä, sinä, joka elät ja hallitset

Isän ja Pyhän Hengen kanssa aina ja ikuisesti.

3.

Iankaikkinen Jumala.

Kellot soittavat elämän ja kuoleman viestejä,

ilon ja murheen sanomaa.

Kiitos elämästä, sen kaikista lahjoista,

aamun, keskipäivän ja illan hetkistä.

Kiitos rakkaista ihmisistä ja vastuusta,

kiitos siunauksestasi, jota ilman ei mikään tekomme

puhu hyvyyden ja rakkauden kieltä.

Puhdista meidät anteeksiantamuksellasi

ja anna meidän juhlavaatteisiin puettuina

päästä kirkkaaseen ja katoamattomaan päivään.

Kuule meitä Poikasi Jeesuksen Kristuksen,

meidän Herramme tähden.

4.

Jumala,

luotuasi maailman sinä lepäsit,

sillä maailma oli valmis.

Kaiken sinä olet hyvin tehnyt.

Täällä sinä asut kanssamme,

ja vaikka me olemme turmelleet maailmaasi,

sinä luot uutta Kristuksessa.

Nyt sinä kutsut meitä

hiljaisuuteen ja lepoon.

Kuinka ihanat ovat sinun asuinsijasi,

Herra Sebaot!

Sydämemme nääntyy kaipauksesta

ikävöidessään temppelisi esipihoille,

sielumme ja ruumiimme kohottaa riemuhuudon

tullessamme sinun eteesi, elävä Jumala.